钦定古今图书集成/明伦汇编/氏族典/第164卷 > 《廖用贤尚友录》 > 潘蕃
## 钦定古今图书集成/明伦汇编/氏族典/第164卷 > 《廖用贤尚友录》 > 潘蕃

按《明外史潘蕃传》：“蕃字廷芳，崇德人。初冒锺姓，既显
始复。成化二年，举进士，授刑部主事，历郎中。云南镇
守中官钱能为巡抚王恕所劾，诏蕃按，尽得其实。出
为安庆知府，改郧阳，累迁山东、湖广左、右布政使。弘
治九年，以右副都御史巡抚四川，兼提督松潘军务，
宣布威信，蛮人畏服。迁南京兵部右侍郎，就改刑部。”
十四年进右都御史，总督两广。黎寇符南蛇乱海南，
聚众数万。蕃调狼、土兵斩之，平贼巢千二百馀所。论
功，进左都御史。思恩知府岑濬与田州知府岑猛相
仇杀，攻陷田州，猛穷乞援。蕃与镇守太监韦经、总兵
官伏羌伯毛锐集兵讨之。濬死，传首军门，尽平其地。
蕃奏“思恩宜设流官，猛构兵失地，宜降同知，俾还守
旧土。”兵部尚书刘大夏议，“猛世济凶恶，不宜归旧治，
请降为千户，徙之福建。”帝从之。正德改元，入为南京
刑部尚书。逾年致仕。初，蕃去两广，岑猛据田州，不肯
徙。知府谢湖畏猛悍，亦逗遛。事闻，逮湖。湖委罪蕃、经
锐及大夏。刘瑾方恶大夏，遂并逮四人。大夏以不从
蕃言为罪，而蕃亦坐不能抚猛，俱谪戍肃州。瑾诛，蕃
以原官致仕。六年卒。